ועדת העלייה, הקליטה והתפוצות, כנסת 19, פרוטוקול מספר 66, 2014-03-24 12:00

יואל רזבוזוב: אז קודם כל טוב שוב שאנחנו כאן.

יואל רזבוזוב: אני רוצה לברך ראש העיר החדש, איתמר שמעוני, יושבים כאן סגני ראש העיר, יש את אלכס, את סופה ביילין, שהיא גם יושבת ראש ועדת הקליטה, עם המנכ"ל דיברנו, חיים סופר.

יואל רזבוזוב: יש פה עוד אנשים שנשמע אותם, הם יציגו את עצמם גם לפרוטוקול, שנדע מה התפקידים שלהם בדיוק, כמובן חבריי חברי הכנסת, חברי הוועדה, חבר הכנסת מיכאלי וחבר הכנסת ליפמן שהצטרפו אלינו לביקור.

יואל רזבוזוב: עכשיו מהדרך התקשר חבר הכנסת ריבלין, החזירו אותו לוועדת הכספים, הוא נורא התנצל.

יואל רזבוזוב: דיבר איתי חבר הכנסת טופורובסקי, שמחייבים אותו להצבעה, אז שחררנו אותו להצבעות, הוא מפסיד כאן סיור.

יואל רזבוזוב: אז אנחנו כאן באחד הסיורים הראשונים שלנו של הוועדה בעיר ובעיריית אשקלון.

יואל רזבוזוב: אנחנו יודעים שהעיר אשקלון קלטה לא מעט עולים, אנחנו בעצמנו יש לנו חברי ועדה עולים ועולים לשעבר, אנחנו יודעים מה זה קליטת עלייה ואנחנו יודעים את האתגרים שעומדים בפני העיר, הרבה פעמים זה גם אתגרים כלכליים.

יואל רזבוזוב: אני הייתי חבר מועצת העיר בנתניה, יש גם בנתניה הרבה עולים, יש את הקהילה האתיופית הכי גדולה בארץ, גם שם יש מצוקות, ואנחנו כאן בוועדה באמת לשמוע מה קורה בשטח, מה הקשיים, גם מה הדברים הטובים, אולי גם נלמד מכם מה אתם עושים לטובת קליטת העלייה.

יואל רזבוזוב: לשם זה אנחנו באנו לכאן.

יואל רזבוזוב: בבקשה, כבוד ראש העיר.

<איתמר שמעוני: קודם כל באמת לפני סבב ההיכרות, זה כבוד גדול לעיר, לארח גם אותך, חברנו יואל, גם את חבר הכנסת מיכאלי, חבר הכנסת ליפמן, זה כבוד גדול לנו לעיר, בכלל שהוועדה מתכנסת בעיר אשקלון.

<איתמר שמעוני: אני חושב שזה מעשה מבורך לרדת לשטח.

<איתמר שמעוני: יש כאלה שאומרים לרדת לעם, אני קורא לזה לעלות לעם.

<איתמר שמעוני: לעלות לעם, לראות, לשמוע, להקשיב, לראות מה נעשה, אין יותר טוב מלהיפגש עם האנשים שעוסקים עם זה יום יום.

<איתמר שמעוני: בתום סבב ההיכרות אני אראה באמת גם מה יש לנו בעיר, אנחנו עיר שהיא לדעתי אבן דרך בקליטת העלייה, היא עיר שהיא אבן דרך שהשתקעו בה עשרות אלפי עולים, אנחנו היום למעלה מ-40,000 עולים מאוכלוסייה של 135,000 תושבים והשמים הם הגבול.

<איתמר שמעוני: העיר הזו, תיכף תראו את התכניות, הולכת תוך פחות מחמש שנים, היום אנחנו 135,000, להיות כ-200,000 תושבים.

<איתמר שמעוני: אנחנו בהסכמי גג כרגע עם המינהל, הכיוון הוא משמעותי מאוד.

<איתמר שמעוני: השילוב בקהילה של העלייה, יש לנו פה אנשים נהדרים.

<איתמר שמעוני: שים לב, אני לא יודע אם יש עוד עיר, שיש משנה לראש העיר, אישה, סופה ביילין, מחבר העמים, יש את אלכס סולטנוביץ, סגן ראש העיר, אני כל הזמן מוקף עולים, יש פה את גרגורי, את ברדני.

<איתמר שמעוני: באמת גם בהנהגה של העיר זה משמעותי.

<איתמר שמעוני: כי אני יכול לומר לכם, גם אלכס, גם סופה, גם שבתאי, עושים פה עבודה מצוינת, הם באמת מביאים לנו את רחשי לב הציבור, איך לשלב את העלייה בקהילה.

<איתמר שמעוני: אני מחכה גם ליום שיגיע שהחיבור יהיה כבר מושלם.

<איתמר שמעוני: אני יודע כבר היום שהעולים היותר צעירים קוראים את המקומונים בעברית, משתלבים גם באחוז הגיוס לצה"ל, גם באחוז המתגייסים, גם באחוז הקצונה.

<איתמר שמעוני: בהחלט יש פה עלייה משמעותית.

<איתמר שמעוני: עצם המפגש הזה פה, אנחנו מברכים אותך, מודים לחברי הכנסת, תרגיש באמת בן בית בעיר הזאת, זה מאוד חשוב ואני מאוד מקווה שעוד ועדות בכנסת ילמדו מהמעשה הזה.

<איתמר שמעוני: אם ועדות נוספות בכנסת ישראל יקפידו לפחות אחד ל- ללכת למקום, לשטח, ללמוד את השטח, אין לי ספק שהתוצאות גם של המחוקק יהיו תוצאות טובות יותר.

<איתמר שמעוני: אני מאוד מודה לכם.

יואל רזבוזוב: תודה לכם על האירוח, בואו נשמע.

יואל רזבוזוב: (סבב היכרות).

<סופה ביילין: אני יושבת ראש הוועדה לקליטת עלייה, המשנה לראש העיר, אחראית וממונה על ערים תאומות מחמ"ע, וכל הפרויקטים שהתחלתי בקדנציה הקודמת אני ממשיכה לקדם עם ראש העיר ומאוד חשוב להדגיש שאני גם ממונה על הרווחה והמון עולים בינתיים נזקקים בתחום הזה ובגלל זה מאוד מאוד חשוב לבשל הכול ביחד.

<סופה ביילין: אני עם תואר שני, רופאה לבריאות הציבור.

<איתמר שמעוני: סופה, לא ידעתי שאת רופאה בבריאות הציבור.

<איתמר שמעוני: טוב שהגיעה הוועדה.

<סופה ביילין: חבל שלא פסיכיאטרית.

<סופה ביילין: (המשך סבב ההיכרות).

<איתמר שמעוני: גרגורי, אדם חשוב מאוד, מאוד מחובר לקהילה, באמת מחבר אותנו למה שקורה בשטח, גם לאוכלוסייה הבוגרת יותר, אדם יקר מאוד.

<איתמר שמעוני: (המשך סבב היכרויות).

<אלכס סולטנוביץ: אני ממונה על הקליטה והעבודה שנעשית פה לקליטת העולים היא פשוט בלתי רגילה, יש פה יותר מ-40,000 עולים ואנחנו עושים הרבה גם בתרבות וספורט.

<אלכס סולטנוביץ: יש פה יותר מ-70 ספורטאים, זה קרוב ללבו, יותר מ-70 אלופי ישראל שהם יוצאי חבר העמים.

<אלכס סולטנוביץ: יש פה אמנים, מדענים, רופאים, בקיצור יש פה עבודה חשובה שנעשית ומצוינת וגם תודה לראש העיר, וזהו.

אברהם מיכאלי: אדוני ראש העיר, אני קשור לאשקלון משנת 71'.

<איתמר שמעוני: מה הקשר מ-71'?

אברהם מיכאלי: אני הגעתי הנה, כמעט גרתי באשקלון, אבל בסוף, לא רוצה להגיד הרווחתי או הפסדתי, אבל עברתי למרכז.

<אלכס סולטנוביץ: אף פעם לא מאוחר.

<איתמר שמעוני: אני אשתדל לתמצת בעשר דקות כמה דברים עיקריים ואז נעלה גם את הנושאים לסדר.

<איתמר שמעוני: אני מבטיח לכם, אתם רואים, אני עכשיו אסיר את זה למשהו שהבן שלי משחק בו ואחר כך אני אחזיר ואראה לכם הפתעה, מה זה עושה כשזה בפנים.

יואל רזבוזוב: טכנולוגיה, הא?

<איתמר שמעוני: החזון שלנו שאשקלון תהיה עיר שתושביה גאים לחיות בה, עיר בעלת מערכת חינוך מהמובילות בארץ, עיר משופעת במקורות תעסוקה, עיר תיירות עם רצועת חוף מהמרשימות בישראל, עם עשרות בתי מלון, אטרקציות ומקומות בילוי, עיר קולטת עלייה, וזה לא סתם נכנס בחזון, שטוב וכיף לחיוב בה ולגדל בה ילדים.

<איתמר שמעוני: את תקציב 2014 הסטנו ממש על פי החזון.

<איתמר שמעוני: יש כרגע פה מהפכה במערכת החינוך, הסטנו 200 מיליון שקל לבניית תשתיות חינוך.

<איתמר שמעוני: כיתות, 100 כיתות לימוד חדשות, 22 גני ילדים חדשים, כדי להגיע ל-26 תלמידים בכיתה ובגן.

<איתמר שמעוני: יום לימודים ארוך, אנחנו משיתים מאפריל השנה כדי להקטין את הוצאות ההורים לנפש בחינוך.

<איתמר שמעוני: לי יש שלושה בנים קטנים, הבנים שלי לומדים בגנים, אתה משלם לגן 1,300 שקל, ואני צריך לשלם על כל ילד עוד 700 שקל צהרון, זה 2,000 שקל.

<איתמר שמעוני: שני בנים 4,000 שקל.

<איתמר שמעוני: אני ראש עיר, לא משכורת מי יודע מה כל כך גבוהה, אבל אני מסתדר, אבל כשאני מדבר על חבר העמים, כשאני מדבר על עולים מהעדה האמהרית, עולים שמגיעים לפה, שהם קשי יום, שהם צריכים להסתגל לחיים, השילוב הזה במערכת החינוך כשההוצאה לנפש היא כל כך גבוהה זה משמעותי מאוד.

<איתמר שמעוני: לכן החלטנו מאפריל השנה לסבסד 50% מהצהרונים על חשבון העירייה ושהגנים יהיו פתוחים משבע וחצי עד חמש, כל השנה, כולל בחופשת פסח, כולל בחופשת חנוכה, כולל בחופש הגדול, הכול סביב התלמיד, כדי לתת גם לנשים לצאת לעבודה.

<איתמר שמעוני: היום הנשים לא יוצאות לעבודה, כי זה להוציא את הבן ואת הילד מהגן ופה זה ממש להפחית את ההוצאה לנפש.

<איתמר שמעוני: זו מהפכה שאנחנו עושים כרגע במערכת החינוך.

<איתמר שמעוני: עוד בחזון, פיתוח רצועת החוף.

<איתמר שמעוני: כ-100,000 שטחי מסחר.

<איתמר שמעוני: חברינו, חברי הוועדה, אני אספר לכם משהו אישי ב-20 שניות.

<איתמר שמעוני: לפני שנבחרתי לראשות עיר הייתי מנכ"ל חברת אתרים ובחברת אתרים פיתחתי את נמל תל אביב, את רצועת החוף של תל אביב ופיתחנו שם אלפי מקומות עבודה ברצועת החוף.

<איתמר שמעוני: אני לא הולך להעתיק את זה לפה, פה זה יהיה משופר.

<איתמר שמעוני: מה שהולך להיות ברצועת החוף פה זה דבר מדהים.

יואל רזבוזוב: הסבסוד הזה, יש לזה עלות תקציבית.

<איתמר שמעוני: בוודאי.

<איתמר שמעוני: עשינו סדרי עדיפויות שונים בתקציב.

<איתמר שמעוני: עשיתי קיצוצים משמעותיים מאוד, התייעלות של 3% בכל האגפים, מכל הכסף הזה הסטנו לתקציב השוטף לפחות 50 מיליון שקל לסבסוד הפעילויות האלה.

<איתמר שמעוני: אנחנו מסבסדים 50% מההסעות, 50% מההזנה.

<איתמר שמעוני: כל מה שההורים הכניסו את היד לכיס, עכשיו הוצאנו והעירייה מכניסה את היד לכיס.

<איתמר שמעוני: זה משחרר כסף להורים לדברים אחרים.

<איתמר שמעוני: אם עכשיו עולים, או לא משנה מי, תושב אשקלון שרצה לקחת את הילד לחוג והחוג עלה 200 שקל, לא היה לו כסף, כי הוא צריך לשלם צהרון.

<איתמר שמעוני: במקרה הטוב הילדים שלו לא בצהרון, בשתיים וחצי הוא מוציא אותם ואין צהרון, היום הגנים פשוט מלאים, הוספנו עוד 22 גנים ליולי, אני חותך 22 סרטים, כדי להרחיב את פעילות הצהרונים לכל העיר.

<איתמר שמעוני: הכסף שישתחרר פה, אין ספק שזה יילך להשקעה בילדים בחינוך, להגדיל את כוח הקנייה בעיר, יהיה אפשר לצאת, לשבת במסעדה, לאכול משהו.

<איתמר שמעוני: למשפחה יתפנה - - - לזה קוראים גלגל תעסוקה, כשיש לך כסף לאכול במסעדה, אז למסעדה יש עבודה, אז הוא רוצה עוד משמרת למלצרים, עוד עבודה לרואה החשבון, עוד עבודה לנהג המונית, עוד עבודה, עוד עבודה, בסוף כל הדבר הזה נותן הזדמנות והכי חשוב, שיהיה שוויון הזדמנויות.

<איתמר שמעוני: אנחנו הכנו גם בשיפוץ גני ילדים שקיימים - - -

אברהם מיכאלי: גילאי 3, הפרויקט של הממשלה, יש לך מספיק מבנים?

<איתמר שמעוני: כן.

<איתמר שמעוני: זה עכשיו השלמה של 11 גנים ועוד 11 גנים העירייה בונה ועוד שיפוץ בסטנדרט אחיד לכל הגנים ב-40 מיליון שקל השתנו בתקציב.

<איתמר שמעוני: בנוסף 100 כיתות לימוד נוספות, בכל האזורים בבתי הספר.

<איתמר שמעוני: במערכת החינוך החל משנה הבאה כל כיתות ז' ילמדו עם הדבר הזה, אתה לא צריך לקנות ספרים, לא תיקים, אתה בא, יושב - - -

יואל רזבוזוב: כמו ראש העיר, עם העט והלייזר.

<איתמר שמעוני: אין לי ספק, אני אזמין אתכם בעוד שנתיים, תזכרו מה שאני אומר, מערכת החינוך באשקלון תהיה המובילה בישראל, בכל התחומים, מכל הערים יבואו ללמוד ממערכת החינוך פה.

<איתמר שמעוני: כי הכול בסוף מתחיל פה, הכול מתחיל בחינוך.

<איתמר שמעוני: גם כשמגיעה משפחה של עולים, היא מגיעה לעיר ודבר ראשון היא שואלת איפה הילדים לומדים, איזה מסגרת חינוך יש לי פה לילדים.

יואל רזבוזוב: ה-700 שקל צהרון, זה לא מסובסד?

יואל רזבוזוב: זו העלות שלו?

<איתמר שמעוני: זו העלות, עכשיו זה יעלה 300.

יואל רזבוזוב: מעניין אותי איך בערים אחרות זה עולה 1,100, 1,200.

יואל רזבוזוב: בסוף זה אותה כיתה ואותו זה, צריך לבדוק את זה.

<איתמר שמעוני: אני חושב שראש הרשות הוא בעל הבית של העיר והוא צריך להגדיר מדיניות, לא רק מדיניות שיראו במצגת, אלא גם להסיט לשם את התקציב.

<איתמר שמעוני: זה בא על חשבון דברים אחרים, אמרתי לתושבים, יהיו פחות אירועים.

<איתמר שמעוני: פחות אירועים.

<איתמר שמעוני: הם לא כעסו.

<איתמר שמעוני: אמרנו פחות כיכרות נבנה, את הכסף שיש היום לכיכרות וכו', נבנה עם זה בתי ספר, נבנה גנים.

<איתמר שמעוני: תאמינו לי, הלכתי עם זה לתושבים, הם מאושרים עד השמים.

<איתמר שמעוני: קצת נתוני רקע.

<איתמר שמעוני: יש לנו 135,000 תושבים, אחוז הגידול מ-1989 משמעותי, תיכף תראו.

<איתמר שמעוני: 40,000 עולים, כ-38,000 ותיקים, שטח השיפוט 55,000 דונם.

<איתמר שמעוני: אנחנו יותר גדולים מהעיר תל אביב בשטח השיפוט.

<איתמר שמעוני: רצועת החוף 12 קילומטר, רצועת חוף בין הגדולות בארץ.

<איתמר שמעוני: עוד קצת נתונים, אנחנו העיר הדרומית ביותר במישור החוף, המיקום הוא מרכזי.

<איתמר שמעוני: דרך אגב, 42 דקות לתל אביב, הדבר הזה מתקצר כבר ל-39, עם השיפורים ברכבת.

<איתמר שמעוני: זה ירד ל-35 דקות, 30 דקות לבאר שבע.

<איתמר שמעוני: המצב הסוציו אקונומי היה 4, עכשיו הוא 5, ואתם יכולים לראות גם את מגמת הגידול.

<איתמר שמעוני: הדבר המעניין, תראו מה קורה מ-2004 עד 2014, יש פה צמיחה של קרוב ל-20,000 תושבים בעשר שנים.

<איתמר שמעוני: 20,000 תושבים, רוב התושבים פה שהגיעו באזור הצפוני של העיר, יש לזה משמעות ואנחנו נערכים אליה, אני אגיד על זה עוד מעט מילה, אבל תראו את התפלגות הגילאים.

<איתמר שמעוני: שימו לב, זה נתון מאוד מאוד חשוב, מגיל 22 ועד גיל 60 זה כמעט 50% מהתושבים.

<איתמר שמעוני: לדבר הזה יש משמעות, המשמעות היא שאנשים אוהבים לחיות בעיר אשקלון.

<איתמר שמעוני: אין פה רק אוכלוסייה בוגרת, או רק אוכלוסייה צעירה, יש פה מרכז גילאי.

<איתמר שמעוני: אנחנו נמצא בעיר אשקלון אנשים שמשתחררים מצה"ל, הם רוצים לחיות פה, רוצים להקים פה בית, אנשים עד גיל 60 רוצים להשתקע פה ולחיות פה.

<איתמר שמעוני: מעל גיל 60 זה עוד 20%.

<איתמר שמעוני: דרך אגב, יש לנו פה גם כמה מעל גיל 100, אחד בגיל 108.

<איתמר שמעוני: מייסד בית החולים, חגגנו לו יום הולדת 100 לא מזמן.

<איתמר שמעוני: בסך הכול אתם רואים שטווח הגילאים אלה אנשים עובדים, אנשים חיים ולדבר הזה בהחלט יש משמעות.

אברהם מיכאלי: פרויקט הבה"דים יכול להוסיף לכם גם תושבים?

<איתמר שמעוני: בהחלט, להערכתי כן.

<איתמר שמעוני: תיכף אני אסביר לכם גם למה.

<איתמר שמעוני: הדבר שאנחנו נלחמים בו זה נושא שיעור האבטלה.

<איתמר שמעוני: הממוצע הארצי הוא 6%, אנחנו קצת למעלה מ-7%.

<איתמר שמעוני: איך זה מסתדר עם הנתונים שהראיתי קודם, שאנשים רוצים לחיות פה?

<איתמר שמעוני: אז אנשים חיים פה ועם תשתיות הרכבת כל בוקר יוצאים מפה 26,000 תושבים לעבוד במרכז.

<איתמר שמעוני: כל בוקר עם הרכבות 26,000 תושבים.

<איתמר שמעוני: אני רוצה להחזיר אותם העירה, לצורך כך עשינו כמה דברים.

<איתמר שמעוני: אחד, אנחנו לקראת חתימת הסכם גג עם המינהל.

<איתמר שמעוני: מדובר על 12,000 יחידות דיור חדשות.

<איתמר שמעוני: ביקשתי שבתוך ההסכם יהיה גם פארק היי טק, אז קיבלנו באזור המשמעותי ביותר בעיר.

<איתמר שמעוני: ביקשתי שבהסכם יהיה גם מחלף נוסף עם כניסה נוספת לעיר, שיקרב את אשדוד עד מרחק של 6 דקות נסיעה, מאשדוד לאשקלון.

<איתמר שמעוני: ישראל כץ, שר התחבורה, דחף את העניין הזה, זה נכנס להסכם, זה מחלף בעלות של 170 מיליון שקל.

<איתמר שמעוני: גם זה נכנס להסכם.

<איתמר שמעוני: אני מתעקש כרגע לפני החתימה, ואני אשמח שתקדמו את זה ותעזרו לנו, שאזור התעשייה הזה יקבל אזור עדיפות א'.

<איתמר שמעוני: אזור התעשייה הדרומי שלנו, הישן.

אברהם מיכאלי: עכשיו הוציאו אתכם.

אברהם מיכאלי: יש עתיד, מה לעשות.

<איתמר שמעוני: הוציאו אותנו.

<איתמר שמעוני: זה אבסורד.

<איתמר שמעוני: דיברתי על זה בכנסת.

<איתמר שמעוני: אני מסכים, אתה יודע מה?

<איתמר שמעוני: אני מאוד כעסתי, אמרתי האם זו התודה שמגיעה לנו שמשנת 2012 ועד היום חטפנו 400 גראדים באזור התעשייה הדרומי.

<איתמר שמעוני: עכשיו אמרתי בהסכם, עם כל הכבוד אתם נותנים לי פארק היי טק, איך אני משכנע בעל מפעל להעביר את המפעל לאשקלון?

<איתמר שמעוני: מה להגיד לו? 'יש לך פה גראדים מסוכריות'?

<איתמר שמעוני: מה אני יכול לומר לו? רק עדיפות א'.

<איתמר שמעוני: אם יהיו לנו הטבות מס, אני לא מבקש לכל התושבים, אנחנו משלמים פה, התושבים פה לא מסכנים, באמת, אני מבקש את זה כדי - - -

יואל רזבוזוב: לאזור התעשייה.

<איתמר שמעוני: יש לנו הזדמנות לצמוח.

<איתמר שמעוני: זה נקודתי, נותנים פה פארק היי טק, חייב להיות פה עדיפות א'.

<איתמר שמעוני: דרך אגב זה גם מסר לטרוריסטים האלה מעזה, אתם פוגעים באזור התעשייה?

<איתמר שמעוני: ניתן לו עדיפות א', יבואו לפה תעשיינים.

<איתמר שמעוני: זה מסר מאוד מאוד חשוב.

יואל רזבוזוב: נבדוק את זה עם שר האוצר.

<איתמר שמעוני: בתי ספר.

<איתמר שמעוני: יש לנו קרוב ל-27,000 תלמידים, 208 כיתות גן, 34 בתי ספר, בסך הכול מערכת חינוך מצוינת, עם אחוזי בגרות גבוהים מאוד, למעלה מ-73%.

<איתמר שמעוני: אחוז הגיוס לצה"ל הגבוה ביותר בארץ נרשם אצלנו פה בתיכונים.

<איתמר שמעוני: שוב, מערכת חינוך להפליא.

<איתמר שמעוני: עם ההשקעה הנוספת אנחנו נוביל.

<איתמר שמעוני: תראו את ההשקעה מתקציב 2014.

<איתמר שמעוני: כמעט 40% מהתקציב הולך למערכת החינוך, 38% והיעד שלנו להגיע ב-2017 לכ-45% מהתקציב למערכת החינוך.

<איתמר שמעוני: אתם יכולים לראות את ההוצאה לנפש.

<איתמר שמעוני: אמרתי, ב-2013 העירייה השקיעה כ-13,000 שקל בתלמיד, ב-2014 כ-16,500.

<איתמר שמעוני: 3,500 שקל נוספים על כל תלמיד, על פי 27,000 תלמידים.

<איתמר שמעוני: יש לזה משמעות תקציבית, אבל זה נותן לנו את המרווח לעשות את מה שאמרתי קודם.

<איתמר שמעוני: דרך אגב, זו החלטה של מועצת עיר.

יואל רזבוזוב: זה עוד כ-70-80 מיליון.

<איתמר שמעוני: בוודאי.

<איתמר שמעוני: פשוט להסיט, לעשות סדרי עדיפויות שונים.

<איתמר שמעוני: יש לנו מכללה נהדרת פה, לומדים בה קרוב ל-6,000 סטודנטים, 3,600 לתואר ראשון, אתם רואים מכינות, בית ספר להנדסאות, לימודי חוץ, בהחלט מכללה מאוד מאוד פעילה.

אברהם מיכאלי: המכללה שלכם נכללה במסגרת אותה תכנית שתקצבנו חיילים.

אברהם מיכאלי: אתם בפנים?

אברהם מיכאלי: רצו להוציא אתכם.

<איתמר שמעוני: כן.

<איתמר שמעוני: נכון.

<איתמר שמעוני: זה בפנים.

<איתמר שמעוני: יפה מאוד.

<איתמר שמעוני: לגבי קליטת העלייה, למעשה גלי העלייה משנת 90' הביאו פה לגידול משמעותי באוכלוסייה.

<איתמר שמעוני: אוכלוסיית העולים פה מגוונת, דרך אגב, גם בהרכב המשפחתי.

<איתמר שמעוני: אני שמתי לב, אני יכול לגלות לכם סוד, שנתיים לפני הבחירות עשיתי חוגי בית, פגשתי כ-17,000 תושבים במגע אישי, בבתים שלהם, עבדתי מאוד קשה ושמתי לב לדבר מעניין.

<איתמר שמעוני: מה שמפריע לציבור הישראלים דוברי העברית מפריע לציבור הישראלים דוברי רוסית.

<איתמר שמעוני: אם יש תשתיות חינוך במצב קשה, זה מפריע גם לעולים וגם לציבור הישראלי וגם לעולי אתיופיה, לכולם זה מפריע אותו דבר.

<איתמר שמעוני: אם הקלת בעניין הזה, הקלת על כולם.

<איתמר שמעוני: אין פה משהו שונה.

<איתמר שמעוני: אם אין פה תעסוקה, אז אין פה כלום.

<איתמר שמעוני: אני חושב שברגע שרשות חושבת איך היא הולכת ורואה את מגוון האוכלוסייה ודואגת לאיזונים בין כל שכבות האוכלוסייה, זה בסופו של דבר הפתרון גם לעולים והפתרון לכולם.

<איתמר שמעוני: אתם יכולים לראות, ב-2013 הגענו כבר ל-42,000 עולים, 34,000 עולים יוצאי חבר העמים, 2,000 עולים מאתיופיה, 1,800 מאמריקה הלטינית, יש כבר קרוב ל-1,000 עולי צרפת, 1,050 כבר, כל פעם זה עולה, 563 משפחות שהגיעו ב-2013 ועוד 3,000 עולים הם ממדינות אחרות.

<איתמר שמעוני: אנחנו עיר בהחלט - - -

אברהם מיכאלי: כל אלה משנות ה-90?

<איתמר שמעוני: כן.

אברהם מיכאלי: כי יש לך פה עולים עוד משנות ה-70.

<איתמר שמעוני: נכון.

<איתמר שמעוני: 37,000 ותיקים.

<איתמר שמעוני: ניתן לראות את אזורי המגורים.

<איתמר שמעוני: יוצאי חבר העמים מתרכזים בהחלט באזורים הפנימיים, לא באזורים הצפוניים של העיר.

<איתמר שמעוני: האזורים הפנימיים, מרכזי האוכלוסייה, ממש במרכז העיר.

<איתמר שמעוני: אתם רואים, כל הצבע הסגול, רוב העולים נמצאים שם.

<איתמר שמעוני: גם יוצאי אתיופיה בחלק המרכזי של העיר.

<איתמר שמעוני: שימו לב, בחלק הזה יש גם את רוב העולים עולי חבר העמים ועולים יוצאי אתיופיה.

<איתמר שמעוני: דרום אמריקה הולכים לאזורים הצפוניים, האזורים היותר חדשים.

<איתמר שמעוני: דיברתי איתכם על הסכם הגג.

<איתמר שמעוני: אתם רואים את האזורים שייבנו, עד שנת 2020 הדיור יסתיים, בינואר 2015 זה יוצא לשיווק, ממש במגוון, באזור הצפוני של העיר.

<איתמר שמעוני: באזור הדרומי של העיר יש שכונת אגמים וגם במרכז העיר.

<איתמר שמעוני: אנחנו עשויים להגיע ב-2020 ל-200,000 תושבים.

<איתמר שמעוני: התכניות כבר מגיעות בסוף החודש הזה לוועדה המקומית לקבל היתר בנייה.

<איתמר שמעוני: והשיווק מינואר 2015.

אברהם מיכאלי: יש לכם דיור סוציאלי בכל התכניות שלכם?

<איתמר שמעוני: זה חלק מהנושאים, אנחנו מאוד רוצים להשתתף בעניין הזה של דיור סוציאלי, לקדם.

<איתמר שמעוני: יש פה דרישה גדולה מאוד, יש פה אוכלוסייה בוגרת, יש פה אוכלוסייה שבהחלט זקוקה לעניין הזה, אני חושב שיש צורך גדול מאוד בעיר.

<איתמר שמעוני: נשמח להשתתף בכל דבר, נשמח להירתם לעניין הזה.

<איתמר שמעוני: העיר הזו משופעת עלייה, דרך אגב האוכלוסייה הבוגרת, רובה מחבר העמים, אוכלוסייה מבוגרת שמאוד זקוקה לדברים האלה.

<איתמר שמעוני: יש פה צורך גדול מאוד.

<איתמר שמעוני: נשמח להשתתף, נשמח להירתם.

<איתמר שמעוני: אני חושב שהיום כל העניין הזה של הדיור הציבורי צריך, לדעתי, לעבור לחסות העירייה, לאחריות העירייה.

<איתמר שמעוני: ברגע שהעירייה אחראית לדיור הזה, אני מסתכל כראש עיר, אני לא מסתכל על הגרוש של השקל בהחזקת המבנה, אני לא מסתגל על הגרוש של השקל בלתת תנאים טובים יותר לקשיש שנמצא שם, אני מסתכל על איך אני מחר נמצא שם, איך כל תושבי אשקלון בסופו של דבר צריכים להזדקן בכבוד וזו המטרה, זה החזון של העיר.

<איתמר שמעוני: ברגע שאין לי שליטה - - - אתה יודע, אני מגיע, אני עושה סיור, עשיתי באחד מהמרכזים, ראיתי אחזקה, דאגנו באחד מהחגים לספק להם מנות ולעזור להם וראיתי את תנאי האחזקה שם, אומרים לי, 'ומה אתה רוצה?

<איתמר שמעוני: זה לא אנחנו, זה עמיגור, זה עמידר, זה- - -'.

<איתמר שמעוני: ואני אומר, אם זה היה בעירייה, במחלקת האחזקה של העירייה - - -

אברהם מיכאלי: זה מוזנח?

<איתמר שמעוני: בוודאי.

<איתמר שמעוני: אין דבר כזה שזה היה ככה, לא הייתי נותן לקשיש לחיות - - -

אברהם מיכאלי: כמה כאלה יש לך היום בעיר באחוזים?

אברהם מיכאלי: יש לך עולים ותיקים שעדיין גרים בדירות עמיגור, אני מנחש?

<איתמר שמעוני: נכון, יש.

אברהם מיכאלי: והאחזקה שם?

<איתמר שמעוני: על הפנים.

<איתמר שמעוני: לא רק זה, אני רוצה להשקיע כסף במקום, אומרים לי שזה לא חוקי.

<איתמר שמעוני: אני לא יכול לתת.

יואל רזבוזוב: צריך לפתור את זה.

יואל רזבוזוב: צריך לשבת לעשות דיון רק על עמיגור.

אברהם מיכאלי: העולים עדיין הם עדיין העולים הוותיקים, שלצערם נתקעו שם.

אברהם מיכאלי: חלק, אפילו אלה שבאו ממרוקו, עדיין חיים בדירות האלה.

<איתמר שמעוני: אם אתה רוצה אתה לא יכול, לא חוקי, אמר היועץ המשפטי, אתה לא יכול להשקיע, זה של - - - החזון שלנו זה שיהיה פה כפר, ממש להקים פה כפר.

<איתמר שמעוני: יש לנו פה שטחים, הרבה שטחים על רצועת החוף, שטחים נהדרים, אני רוצה ממש להקים פה כפר לקשישים האלה, להקים שם כמה מקבצים, עם שירותים, עם מתנ"ס לאותם קשישים, עם חוגים לאותם קשישים.

<איתמר שמעוני: משהו שיבואו לראות מכל הארץ איך כיף להזדקן פה.

<איתמר שמעוני: אני מחפש את זה ואני אומר לך שאני מוכן גם להקצות משאבים לדבר הזה.

יואל רזבוזוב: מה המחיר של דירה ממוצעת 4 חדרים אצלכם?

<איתמר שמעוני: היום זה יכול לנוע מ-800,000 עד 1,200,000.

אברהם מיכאלי: אפילו את הדירות עד 1,200,000 אפשר להשיג?

<איתמר שמעוני: כן.

<איתמר שמעוני: מחיר הדיור פה, סך הכול ערך הנדל"ן לא יקר והיום משקיעים רואים באשקלון עיר פוטנציאלית להשקעה.

<איתמר שמעוני: עם השיווק של עכשיו, כ-12,000 יחידות דיור חדשות - - -

אברהם מיכאלי: זה עוד יוריד מחירים, אני מקווה.

<איתמר שמעוני: בוודאי, לא רק זה, עכשיו נפתח את רצועת החוף, מערכת החינוך פה בעוד שנתיים תהיה המובילה בארץ, זאת תהיה עיר אטרקטיבית.

<איתמר שמעוני: עם הרצועה הזו, עם כל התשתיות של הרכבות עכשיו, שאין שום בעיה להגיע מתל אביב לאשקלון ב-35 דקות, המחלף החדש שיקצר ברכב 6 דקות מאשדוד לאשקלון ועוד 30 דקות ברכב מאשקלון לתל אביב, זה סיפור אחר לגמרי.

יואל רזבוזוב: מה עם מלונאות ברצועה?

<איתמר שמעוני: מלונאות, אתם רואים פה את התכניות.

<איתמר שמעוני: כל המגרשים שאתם רואים פה לאורך רצועת החוף של יזמים, כולם היו פה, הוצאתי להם את התכניות מהמגרה, אני אמרתי, אם רוצים פה יזמים צריך להסיר חסמים, ללכת לקראת היזמים, לא לראות בהם עושקים, לראות איך תכניות שלהם מגיעות לוועדה תוך 30 יום, לראות איך הם מקיימים פה מסלול ירוק כדי להקטין את כל הבירוקרטיה שיש היום כדי לקבל היתרים ובאמת העסק הזה עובד.

<איתמר שמעוני: מחר יש פה ועדה עם אישור כמעט של מרבית המגרשים שם, עם תכניות של 100,000 מטר שטחי מסחר, 2,600 חדרי מלון חדשים, כולם נכנסים כבר להיתרים.

<איתמר שמעוני: יש פה רצועה, אולי תראה פרויקט אחד, שרון?

<איתמר שמעוני: הנה לדוגמה המרינה שלנו.

<איתמר שמעוני: אתה יכול להראות לפני?

<איתמר שמעוני: זה מלון חדש שמחר הולך לקבל היתר, זה נבנה ממש על המרינה.

<איתמר שמעוני: מול המרינה ראיתם את שטחי המסחר שיהיו שם.

<איתמר שמעוני: עוד מלון בבנייה, כבר קיבל היתר, בתוך 14 חודש יהיה גמור, רויאל קליף, שגם הולך להיות פה.

<איתמר שמעוני: פרויקטים נהדרים לאורך הרצועה.

<איתמר שמעוני: אין ספק שעם הסכם הגג, עם פארק ההיי טק, נוריד פה את אחוז האבטלה והעיר הזו תהיה אטרקטיבית.

יואל רזבוזוב: יפה מאוד.

<איתמר שמעוני: אתם יכולים לראות פה את האזור של פארק ההיי טק, הדמיה של מה שהולך להיות שם.

<איתמר שמעוני: אני גם רוצה לומר שיש לי פה שותפים נהדרים, יש לנו עירייה מצוינת, עובדי עירייה, קיבלנו, אנחנו אחת מבין 24 רשויות שקיבלנו רשות איתנה, זה פורסם בשבוע שעבר.

<איתמר שמעוני: עובדים מצוינים, יש לנו באמת שותפים, אלכס גם שותף מדהים, עושה עבודה נהדרת, מייצג את הסקטור הזה מעולה.

<איתמר שמעוני: סופה היא חברת המועצה.

<איתמר שמעוני: דרך אגב, כולם בורחים מהרווחה, היא באה ואמרה לי 'אני רוצה עוד קדנציה ברווחה'.

<איתמר שמעוני: עובדת עם הנשמה, באמת, טיפול ברווחה, בקשישים, בנזקקים, באמת כל הכבוד.

<איתמר שמעוני: ממלא מקום ראש העיר פה.

<איתמר שמעוני: ברדני שמרכז אצלנו את קליטת העלייה, עושה עבודה נהדרת כבר הרבה שנים, עובד יפה מאוד, עושה עבודה טובה.

<איתמר שמעוני: תומר גלאם ממלא מקום ראש העיר, יד ימיני, גם עבודה סיזיפית יחד איתנו.

<איתמר שמעוני: החשוב פה גם שאנחנו עושים שילובים.

<איתמר שמעוני: דרך אגב, אנחנו הולכים להקים עכשיו מרכז שילובים שהוא שילוב העולים בקהילה.

<איתמר שמעוני: זה מרכז שעכשיו הולך להסתיים, אני מקווה אפילו להזמין אתכם לחנוך את המקום, יש משמעות גדולה מאוד למרכז הזה לעולים.

<איתמר שמעוני: האינטגרציה הזאת מאוד חשובה.

<איתמר שמעוני: יש לנו קהילה מעורבת.

<איתמר שמעוני: גרגורי עושה עבודה נהדרת, אדם מאוד מעורב, ז'נבה עם העולים בני העדה האמהרית.

<איתמר שמעוני: באמת, אני גאה בעיר הזאת.

<איתמר שמעוני: אני גאה להיות ראש העיר של העיר הזאת ואני אוביל אותה, בעזרת ה', למחוזות שכל אחד שיגיע - - - דרך אגב, השאלה אם להשתקע באשקלון כבר לא תישאל, אתה תטוס לפה, תאמין לי, עם מטוס להגיע לאשקלון.

אברהם מיכאלי: תפתח שדה תעופה, נטוס.

<איתמר שמעוני: בגדול אני רוצה להודות לכם, אני מברך על ההחלטה הזו לבוא לפה, זה מכבד את העיר, אנחנו מודים לכם.

אברהם מיכאלי: הייצוג בממשלה שהיה לאשקלון במשך 20 השנה האחרונות לא היה לאף עיר.

אברהם מיכאלי: שלושה שרים.

<איתמר שמעוני: ועכשיו אני מחבר וזה עושה ככה, נקווה שזה יעבוד.

<איתמר שמעוני: אתם רואים איזה יופי?

<איתמר שמעוני: זה הילדים שלי משחקים.

<איתמר שמעוני: עכשיו אני מסובב וזה יעשה עוד משהו.

<איתמר שמעוני: הם משחקים עם זה.

יואל רזבוזוב: אני צריך אחד כזה לילדה הקטנה שלי.

<איתמר שמעוני: זה טוב אם אתם רואים שהוועדה יותר מדי ערנית, זה ירדים אותם, ומי שישן זה יעיר אותו.

יואל רזבוזוב: יפה מאוד, באמת מרשים.

יואל רזבוזוב: אני שמח לראות ראש עיר צעיר, נמרץ, עם חזון, עם חלומות.

יואל רזבוזוב: אני הייתי ספורטאי בעברי, אז תמיד אני אומר שמי שלא חולם לא יהיה.

יואל רזבוזוב: צריך לחלום, צריך לשים מטרות ולהגשים את החלומות.

יואל רזבוזוב: לקבוע יעדים, כמו שאמרתי, ופשוט להשיג את היעדים והמטרות ואני רואה שבאמת יש כאן הרבה יעדים.

יואל רזבוזוב: ובאמת שיהיה הרבה הצלחה, מה שאנחנו נוכל לסייע אנחנו נסייע, כבר היום אני וחבר הכנסת ליפמן נדבר עם שר האוצר.

יואל רזבוזוב: אנחנו נבדוק מה אפשר לעשות, אנחנו לא אוהבים להבטיח ולא לקיים, אנחנו נבדוק מה אפשר לעשות.

יואל רזבוזוב: אני חושב שזה חשוב, צריך לתת הזדמנות שיש פה רוח רעננה שרוצה לשנות ובאמת יש פה תכניות וזו עיר שכמובן קלטה הרבה עלייה ואני אומר שלקלוט עלייה זה לא פשוט ועדיין קולטים וישנם הרבה הרבה אתגרים וכן צריך לעזור לערים.

יואל רזבוזוב: אתם מוגדרים בערים קולטות עלייה?

<לב ברדני: אנחנו מוגדרים.

יואל רזבוזוב: אני יושב עם האוצר, כבר קיימתי כמה פגישות - - -

אברהם מיכאלי: העולים מצרפת הם פוטנציאל מאוד רציני גם שיבואו עכשיו.

<לב ברדני: יש לנו פרויקט מחבר העמים, יש לנו פרויקטור, פתחנו מוקד לאתיופים.

<לב ברדני: רק תרשו לי, מתוך הניסיון שלי, מכובדיי, יושב ראש ועדת העלייה, כבוד ראש העיר, אני רוצה להתמקד דקה אחת בארבעה כיוונים שונים.

<לב ברדני: אחד, הראשון, מכיוון שמגיעה עלייה, בזמן האחרון יש לנו בעיה עם לימודי השפה העברית אינדיבידואלית בבתי הספר.

<לב ברדני: זה מאוד חשוב.

<לב ברדני: מכיוון שהתקציב צומצם ממשרד החינוך, בשבוע רק מלמדים שעתיים - - -

אברהם מיכאלי: הבעיה בכל הארץ, לצערנו.

<איתמר שמעוני: אבל אולי, ברדני, לפני זה אני אגמור את סדר הדברים וניתן ברשותכם, אם אפשר, אדוני היושב ראש, סופה תאמר משהו ואלכס, ואז - - -

יואל רזבוזוב: אין בעיה, תוביל.

<סופה ביילין: קודם כל תרשו לי לברך את האורחים שלנו, תודה שהגעתם, זה יושב ראש ביחד עם צוות נהדר, גם יושב ראש הוועדה לקליטת עלייה בכנסת, חבר הכנסת קונסטנטין - - -

יואל רזבוזוב: ברוסית אני קונסטנטין, אני יואל קונסטנטין, אני דווקא אוהב, בשביל הישראלים אני יואל.

<סופה ביילין: ואברהם מיכאלי, שהוא כמעט תושב אשקלון, כמו שהבנתם, וגם חבר הכנסת החדש, דב ליפמן.

<סופה ביילין: ואני גם מאוד מודה לראש העיר, שהוא משתתף איתנו ונתן סקירה, זה מאוד מאוד חשוב, גם אלכס סולטנוביץ, סגן ראש העיר והממונה על קליטת עלייה, מנכ"ל ראש העיר, מר חיים סופר וממלא מקום ראש העיר, תומר גלאם, מנהל מחלקת הקליטה, לב ברדני, שולמית מימון מנהלת אגף הרווחה, וזה מאוד חשוב להדגיש שהיום היא פה, עולים, כמו למשל יושב ראש ארגון הפדרציה של יוצאי חבר העמים, גרגורי גלר, ורכז גדוד העלייה, דניאל, הרכזת, יש פה את כל הצוות של קליטת העלייה שנמצא בעירנו.

<סופה ביילין: בסיום אני אגיד שזה מאוד מאוד חשוב, כל הזמן מלווים אותנו בכל הישיבות האלה ובכל הפגישות ממשרד הקליטה תמיד, זה מאוד חשוב, הם נותנים לנו גם שירות וכל הדברים האלה.

<סופה ביילין: וסליחה עם מי שלא הזכרתי, גם דניאל ז'נבה, יושב ראש הקהילה של יוצאי אתיופיה.

<סופה ביילין: מה אני רוצה להגיד?

<סופה ביילין: האמת, ראש העיר אמר נכון שכל מה שכואב לתושב רגיל גם כואב לעולים חדשים, אבל אני רוצה להדגיש בכל מקרה עולים חדשים זה מגזר מיוחד והוא זקוק לטיפול אחר.

<סופה ביילין: זה המגזר החלש בדרך כלל.

<סופה ביילין: אני לא אומרת על האנשים שעומדים על הרגליים ומתקדמים וזה בסדר גמור, לא על זה אנחנו מדברים, זה כל הכבוד, אנחנו מאוד רוצים כמה שיותר מהר לקלוט אותם ושהם יהיו תושבים רגילים, אבל יש אנשים שזקוקים עדיין לטיפול ולזה אנחנו דואגים כל הזמן ברווחה.

<סופה ביילין: יש לנו אוכלוסייה מבוגרת שלעולם לא תדע עברית, כמה שאתה תיתן להם אולפנים הם לא ילמדו עברית וצריך לדעת את זה וצריך לזכור את זה וצריך להיות עם זה באיזה שהוא שלב.

<סופה ביילין: הם כמו כל התושבים משלמים מיסים וזה חשוב לדעת שאנחנו אחראים עליהם וצריך לתת להם כמה שאפשר.

<סופה ביילין: ברדני נגע בשיעורי עזר לתלמידים עולים חדשים.

<סופה ביילין: זה באמת לא מספיק.

<סופה ביילין: שעה אחת בשבוע זה בכלל לא מספיק.

<סופה ביילין: אני רוצה שאולי אתם תעלו בכנסת, מדובר על חינוך, זה לא תחום שלכם, מדובר על ועדת חינוך, אולי להעלות את זה לסדר היום.

יואל רזבוזוב: תהיה לנו בוועדה שלנו דיון בנושא חינוך לעולים.

יואל רזבוזוב: אנחנו נעלה את כל הבעיות ואנחנו נזמין את המנכ"לית של משרד החינוך.

אברהם מיכאלי: בקדנציה ה-17 דווקא ועדת העלייה והחינוך, בקטע הזה של אולפני כיתות לעולים, טיפלנו בזה, מקצצים ומקצצים, הורידו בכל הארץ.

אברהם מיכאלי: לצערנו.

<סופה ביילין: אז צריך שוב להעלות, אם יש בעיה ארצית.

<סופה ביילין: אז אני אומרת שממש כדאי להעלות שוב בכנסת.

<סופה ביילין: ויש כל ההוכחות, היום למשל מבקשים בכל מיני מבחנים לעבור את המבחנים ברוסית או באמהרית, כי הם לא מספיק יודעים עברית ולא מספיק יש להם שיעורים ועל זה צריך לדבר וצריך - - -

יואל רזבוזוב: רגע, תלמידים מבקשים לעשות מבחנים?

<סופה ביילין: כן, תלמידים.

יואל רזבוזוב: אני חושב שצריך לתת דגש לאולפן ואת המבחנים לעשות בסופו של דבר - - - אלה ילדים, הילדים לומדים.

<סופה ביילין: לגבי תעסוקה.

<סופה ביילין: אני מאוד תומכת במה שאמר ראש העיר, אם יהיו לנו עוד מפעלים תהיה לנו התפתחות בחוף הימים, בתי המלון, מה שאנחנו עכשיו בבנייה מאוד חזקה, אני חושבת שזה ייתן תעסוקה גם לתושבים.

<סופה ביילין: אני מסכימה עם ראש העיר, גם לתושבים רגילים וגם לעולים חדשים, זה לא משנה, ואני חושבת שהיום פחות יש לנו בעיות עם תעסוקה, למרות שעדיין הן קיימות אבל פחות יש בעיות.

<סופה ביילין: אחוז המובטלים כל הזמן בירידה, חשוב להגיד.

יואל רזבוזוב: ואיך אנשים עובדים, מחוץ לאשקלון?

<סופה ביילין: כן, מחוץ לעיר.

<סופה ביילין: לכן התחבורה מאוד חשובה לנו.

יואל רזבוזוב: במלונאות יש לכם מענק?

<איתמר שמעוני: מלונאות עדיין בפיתוח א', אמור להסתיים השנה הזאת ורוצים להוריד לנו.

<איתמר שמעוני: אני גם בזה במאבק.

יואל רזבוזוב: לא, מענק?

<איתמר שמעוני: יש את אזור פיתוח א' לתיירות ואזור עדיפות א' לתעשייה.

<איתמר שמעוני: פיתוח א' לתיירות, אנחנו שם ורוצים להוציא אותנו השנה.

יואל רזבוזוב: כמה אחוזים?

<איתמר שמעוני: אני חושב 30%.

יואל רזבוזוב: 30% זה יפה.

<איתמר שמעוני: יפה, אבל רוצים להוציא אותנו עכשיו.

<איתמר שמעוני: זה בדיוק מה שקרה עכשיו - - -

יואל רזבוזוב: אתם מתפתחים, הופכים להיות חזקים, אז - - -

אברהם מיכאלי: לתת להם עשר שנים בזה ואחר כך להיות עצמאים.

<סופה ביילין: וגם חשוב עדיין שבשעות הפנאי לא כולם יכולים להשתתף בשעות הפנאי ועל זה גם אנחנו צריכים לעבוד, אבל זה כבר פנימי.

<סופה ביילין: יש כמה דברים פנימיים שאנחנו מקדמים אותם ואנחנו דנים על זה ואני חושבת שבעזרת ה' ובעזרת משרד הקליטה והוועדה לקליטת עלייה אנחנו נצליח ביחד.

יואל רזבוזוב: לא יודעים מה יותר חשוב.

<סופה ביילין: אני לא נתתי סקירה, אני רק נגעתי בכמה דברים.

<סופה ביילין: אתם שמעתם מראש העיר את כל הסקירה על עיר ושוב בסיום אני מודה מאוד לכולם, מי שמשתתף, יש בזה חשיבות רבה, תודה רבה.

<אלכס סולטנוביץ: קודם כל ברוך הבא לאשקלון.

<אלכס סולטנוביץ: הוא כבר לא זוכר אבל במשרד החינוך הייתי במחלקה לקליטת עולים וספורטאים והוא היה ספורטאי פעיל ומצטיין, הוא היה בג'ודו, נתנו לו מלגה בזמנו.

<אלכס סולטנוביץ: הוא לא זוכר.

יואל רזבוזוב: הייתי קפטן הנבחרת עשר שנים.

<אלכס סולטנוביץ: הוא היה ספורטאי.

<אלכס סולטנוביץ: אז קודם כל ברוך הבא ואני מברך אותך על זה שאתה היום חבר כנסת ופעיל, פעיל מאוד, נראה לי יותר מדי.

<אלכס סולטנוביץ: כל הכבוד.

<אלכס סולטנוביץ: עכשיו הדברים החשובים.

<אלכס סולטנוביץ: צרכי התרבות וצרכי הספורט, זה הרוב עולים חדשים.

<אלכס סולטנוביץ: היום יש רעיון אצל ראש העיר אפילו להקים פה - - - יש אופרה רק בתל אביב, להקים כאן באשקלון.

אברהם מיכאלי: יש לכם זמרת, ראיתי עכשיו בתקשורת, שהפכה להיות בינלאומית.

אברהם מיכאלי: תושבת אשקלון.

<אלכס סולטנוביץ: אז אם יש אפשרות לעזור גם בכל מה שקשור לספורט, כי כל ילד שאנחנו מוציאים אותו מהרחוב והוא במסגרת - - -

יואל רזבוזוב: יש תכנית עכשיו שקוראים לה פרחי הספורט שהעברנו, הייתי שותף עם שרת הספורט, הרצנו את זה ביחד, 360 מיליון ₪.

יואל רזבוזוב: אנחנו מדברים על גילאי 8 עד 13 לילדים, ודווקא מקומות שיותר לכיוון הפריפריה, לתת לילדים.

יואל רזבוזוב: אתם תרוויחו יפה מהתכנית הזו.

<אלכס סולטנוביץ: יפה מאוד, כי האוכלוסייה פה - - -

יואל רזבוזוב: הרבה כסף לספורט בשנה הבאה.

<אלכס סולטנוביץ: החוגים עולים וכל המאמנים זה כולם עולים חדשים, אז צריך לעזור גם להם וגם לילדים.

<אלכס סולטנוביץ: נראה לי שזה חשוב מאוד.

<אלכס סולטנוביץ: וברוכים הבאים.

יואל רזבוזוב: תודה, אלכס.

<לב ברדני: מכובדיי, אני חייב לציין כמה דברים.

<לב ברדני: קודם כל אני רוצה לציין שכאשר כבוד ראש העיר דיבר על הנושא של הדיור, רק עובדתית שבשנת 2013 אוכלוסיית העולים שהם מוגדרים כדור הראשון, ואפילו עולים מרחובות, מבת ים, מראשון לציון, כ-320 משפחות, עברו וקנו בתים באשקלון.

<לב ברדני: זה בערך 1,080 נפשות.

<לב ברדני: הנושא השני שחשוב פה.

<לב ברדני: יש דינמיקה של עלייה, אנחנו קלטנו פה עולים בצורה מקסימלית, אבל יש גם עובדות.

<לב ברדני: האוכלוסייה של יוצאי חבר העמים יחסית בגיל מבוגר והצריכה שלהם, מכובדיי, זה ממש באירועים חברתיים אדירה.

<לב ברדני: אני אומר לך, אני באמת רוצה להודות מעומק הלב למשרד הקליטה על שיתוף הפעולה איתם, עם הסוכנות היהודית, עם חנניה שיושב פה, הם עושים את כל המקסימום.

<לב ברדני: העיר משקיעה באירועים חברתיים, חוץ מהקליטה גם בסביבות 200,000-230,000 שקל ואני חושב שמה שאפשר לעשות, אולי כדאי שנבחרי העם, תעשו לנו בפריפריה חשיבה על כל מיני חוגים ומתנ"סים, יש צריכה של העולים למתנ"סים, רבותיי, כ-70%.

<לב ברדני: כל המתנ"סים האלה שאנחנו נמצאים פה באשקלון, 70%.

<לב ברדני: יש לנו הוסטלים פה.

<לב ברדני: בהוסטלים מתגוררים כ-1,800 נפשות שהגילאים הממוצעים - - - אין שבוע שלא עושים אירועים, אבל אם אפשר משהו לעזור לכלל האוכלוסיות הכלליות, בקליטה חברתית, אנחנו מאוד נשמח.

<איתמר שמעוני: בהוסטלים יש את ההוסטלים שיש שם יזמים פרטיים שמנהלים אותם.

<איתמר שמעוני: הם מחדשים את ההסכמים.

<איתמר שמעוני: לדוגמה יש הוסטל אחד, שהגיעו אליי, יזם צריך לסיים באפריל, אתה הולך - - - תשמע, אני אומר לכם, הוסטל כזה אני לוקח לעירייה, אני לא צריך אף אחד.

<איתמר שמעוני: אני אשקיע את הכסף, אני אעשה את הכול כדי שהקשישים שם יקבלו את הדבר הכי טוב.

<איתמר שמעוני: מתחשבים על אחזקה - - -

יואל רזבוזוב: העיריות ירצו את זה?

יואל רזבוזוב: צריך לבדוק את זה.

יואל רזבוזוב: עיריות שירצו את זה ומוכנות להשקיע - - -

<איתמר שמעוני: אני מוכן לקחת את זה.

יואל רזבוזוב: אז צריך לבחון את זה.

יואל רזבוזוב: אני דווקא עכשיו התעסקתי קצת במכרזים של ההוסטלים ואני ראיתי מצוקה בתקופה שהייתי חבר מועצת העיר, על שעות חברה ואז נכנסתי קצת לעניין הזה.

יואל רזבוזוב: עכשיו זה בחתימות, ממש לקראת סיום, אני אפרט את זה בהמשך, אבל אם אתה אומר שהעירייה רוצה להיות חברת ניהול של ההוסטל ומוכנה להשקיע, אז צריך - - -

<שולמית מימון: אני רוצה להוסיף כאן שיש לנו בעיה מאוד קשה עם המקבצים.

<שולמית מימון: יש לנו את מקבצי הדיור, בעיקר את מקבץ הדיור שהוא בכפר הנופש הצרפתי שמדי פעם הכול פתאום מתפוצץ וגועש.

<שולמית מימון: לא יודעת מי היה פה לאחרונה שם - - -

אברהם מיכאלי: היינו בסיור בקדנציה קודמת.

<שולמית מימון: הייתם, נכון?

<שולמית מימון: אתם ראיתם.

<שולמית מימון: יש שם דירות מאוד מאוד קטנות - - -

<לב ברדני: שש על שש.

אברהם מיכאלי: ארבע על ארבע, ראיתי גם.

<שולמית מימון: אנחנו מדברים על אוכלוסייה שנכנסה לשם כשהם היו אולי בני 65 או 70, היום הם מעל 80, רובם גם סיעודיים.

<איתמר שמעוני: חבר'ה, לא יעזור, עד שהדבר הזה לא - - - כי בסופו של יום - - -

יואל רזבוזוב: נבדוק את הנושא הזה.

<איתמר שמעוני: תחשבו שיש יזם פרטי, הוא יכול לעמוד בכל הקריטריונים של משרד הקליטה, אבל ברגע שמשרד הקליטה יוצא משם אז הוא חושב על הגרוש והוא חושב - - -

יואל רזבוזוב: ברור, זה ארגון למטרות רווח, זו חברה שרוצה להרוויח.

<איתמר שמעוני: נכון.

<איתמר שמעוני: ברגע שזו עירייה, היא מקצה לזה תקציב, יש קריטריונים.

<איתמר שמעוני: כי בסופו של יום זה שירות לתושב.

יואל רזבוזוב: ואם אנחנו ניתן לעירייה להתחרות במכרז.

<איתמר שמעוני: אז נתחרה, בהחלט.

<איתמר שמעוני: גם במקבצים האלה אני מוכן להתחרות.

יואל רזבוזוב: ואז במכרז אפשר לשים פשוט מי מוכן לתת יותר, מי מוכן לטובת אותם הקשישים - - -

<איתמר שמעוני: בדיוק.

<איתמר שמעוני: ברגע שזה מכרז אתה משיג יותר לקשיש.

יואל רזבוזוב: לפתוח את המכרזים לטובת הרשויות המקומיות ולשים שם תנאי מי מוכן לשים יותר - - -

<איתמר שמעוני: ואז תשימו תנאי איכות.

<איתמר שמעוני: זו בשורה לקשישים, הדבר הזה.

<חנניה מרמור: זה הקטע של הקרקע החומה שהשרה הובילה.

<איתמר שמעוני: זו בשורה לקשישים, אני אומר לכם.

<איתמר שמעוני: ברגע שיהיו שם תנאי איכות וידובר קודם כל על איכות, אחר כך כל הנושא - - - ברגע שאתה בא ואומר תנאי האיכות הם כאלה ודורשים דברים כאלה ו - - - שזה בסופו של יום מייקר את השירות, אז באה העירייה ועומדת בזה.

אברהם מיכאלי: לעירייה אכפת על התושבים שלה, בגלל שזו אחריותה.

<איתמר שמעוני: נכון.

<לב ברדני: יואל, מה שחשוב גם, אני אתן לך דוגמה, עד 2005, ממוצע האקדמאים שהגיעו מחבר העמים היה כ-42%, היום כבר האקדמאים שנמצאים באשקלון, וזו הצלחה אדירה מאוד, אתה לא משקיע בלימודים, זה 47%.

<לב ברדני: אצלם דיסציפלינת העבודה מאוד מאוד חזקה, אם אנחנו נפתח פה כל מיני קורסים, תעסוקת אולפן, דוגמה אחת, מקצועות עממיים, שיש לנו דרישה היום באשקלון, כמו חרטות, כמו חשמל, העולים רוצים, אני חושב שצריכים לתת את הדברים האלה להוריד לפריפריה.

<לב ברדני: זה נסגר היום.

<איתמר שמעוני: אתם עוברים לפי רשימת הנושאים?

<לב ברדני: אלה הדברים החשובים ביותר שרציתי להעלות.

<לב ברדני: תודה רבה.

<איתמר שמעוני: מי עובר על רשימת הנושאים?

<איתמר שמעוני: בואו, חבל, כי חשוב מאוד - - -

יואל רזבוזוב: אנחנו גם נקבל את זה מסודר.

יואל רזבוזוב: יש כבר כמה דברים שאני רואה שאפשר - - -

<איתמר שמעוני: הנושא הראשון שדיברנו עליו זה שעות עברית לעולים במערכת החינוך.

יואל רזבוזוב: בסדר, נזמין אתכם גם לדיון בוועדה, נזמין את מנכ"לית משרד החינוך שתשב ותשמע.

יואל רזבוזוב: אנחנו נזמין אותה.

<איתמר שמעוני: כנ"ל החינוך הבלתי פורמלי לשעות הפנאי, הגדלת הסבסוד לעולים בחוגים במתנ"סים, כל הנושא של החינוך הבלתי פורמלי.

יואל רזבוזוב: זה ייכנס לתכנית הזאת של פרחי הספורט.

יואל רזבוזוב: לפחות לחוגי ספורט.

יואל רזבוזוב: אנחנו מעבירים אותה, יש שם הרבה כסף, מגיל 8 עד גיל 13 ודווקא אתם אחת הערים שירוויחו מזה.

<איתמר שמעוני: יש לנו נתון של כ-35% מקרב העולים עד גילאי 45, הם יוצאים לעבוד מחוץ לאשקלון.

<איתמר שמעוני: חשבנו אחת, להגדיל את תקציב ההכשרה או ההסבה המקצועית לעולים.

<איתמר שמעוני: הדבר הנוסף גם לתת הכרה לכל מה שאנחנו עושים פה, לעשות פה פעם אחת יריד תעסוקה לעולים באשקלון.

<איתמר שמעוני: נשמח גם להירתם לזה, לעשות אירוע כזה, להגדיר לו יעדים, לעשות אירוע מסודר, אפילו שנתי - - -

יואל רזבוזוב: מה, עם חברות מבחוץ?

<איתמר שמעוני: גם מחוץ לאשקלון, גם בתוך אשקלון.

<לב ברדני: עם משרד התעשייה ביחד.

<איתמר שמעוני: ממש, כן.

<איתמר שמעוני: זה יכול להיות אירוע שיביא תעסוקה לעולים.

<איתמר שמעוני: אני לא ראיתי שנעשה דבר כזה.

יואל רזבוזוב: אנחנו עובדים הרבה על תעסוקת עולים.

יואל רזבוזוב: אנחנו עובדים ואנחנו מבקרים באלתא ואלביט והרבה מקומות.

<שולמית מימון: עשינו לפני הרבה שנים והייתה לזה הצלחה.

<איתמר שמעוני: כן, זה דבר חשוב מאוד.

<איתמר שמעוני: לעולים?

<שולמית מימון: לעולים.

<שולמית מימון: עשינו את זה - - -

<איתמר שמעוני: אנחנו נשמח מאוד.

<איתמר שמעוני: לדעתי אם נירתם לזאת - - -

<שולמית מימון: לפני עשר שנים, משהו כזה, עשינו את זה.

<גדי זוהר: אני יכול להוסיף שאנחנו במרכז הקליטה, בכמה מקומות שיש מינהל הסטודנטים, שיווקנו את אשקלון, את המכללה וניסינו להביא סטודנטים לפה לאשקלון.

<גדי זוהר: אני יודע שיש גם ירידים שהסוכנות היהודית עושה בחו"ל שלעניות לדעתי אשקלון יכולה בכבוד לייצג ולשווק את עצמה במקומות האלה.

<גדי זוהר: כמו העלייה עכשיו מצרפת, יש לה ביקוש - - -

יואל רזבוזוב: יש לכם סטודנטים ממינהל הסטודנטים שבאים ללמוד אצלכם?

<גדי זוהר: במרכז הקליטה אצלי, מתגוררים אצלי ולומדים במכללה.

<גדי זוהר: יש שתי קבוצות, יש קבוצה - - - וזה הכרה ללימודים אקדמאים ויש קבוצה - - -

יואל רזבוזוב: בוועדה, כבר עכשיו הבאנו 2 מיליון שקל - - -

אברהם מיכאלי: עכשיו הייתה הקצאה, אתם תקבלו עכשיו מהתקציב ששר האוצר הקצה להגדלת מעונות לסטודנטים?

<גדי זוהר: לא.

יואל רזבוזוב: אתם לא נכנסים לקטגוריה הזאת?

אברהם מיכאלי: למה אתם לא מנצלים את זה?

אברהם מיכאלי: אתם מכללה ציבורית, אתם לא מכללה פרטית.

<גדי זוהר: אנחנו מרכז קליטה.

יואל רזבוזוב: לא מרכז הקליטה, המכללה.

יואל רזבוזוב: יש כסף של המעונות של הסטודנטים, אתם צריכים להיכנס לתכנית הזו.

<איתמר שמעוני: אני לא יודע מה קורה בערים אחרות, אבל יש לנו היום בעיר 45,000 בתי אב, כ-14,000 מהבתים זה עולים.

<איתמר שמעוני: שליש.

<איתמר שמעוני: חוץ ממקבצי הדיור וההוסטלים וכו'.

<איתמר שמעוני: התקציב ל-2014 יועמד על 690,000, כשדיברתי על חוגים ואירועים וכו' סך הכול דובר על 155,000.

<איתמר שמעוני: אני חושב, חוץ מההשתלבות של אותם עולים בקהילה, הדברים הייחודיים שלהם, של העולים, ולכל סקטור של עולים יש את הדברים הייחודיים שצריך להנציח באירועים מיוחדים, כמו הווטרנים, דברים שהיום 155,000 שקל לדעתי זה מעט מאוד.

יואל רזבוזוב: זה תקציב תרבות שצבוע לעולים?

<איתמר שמעוני: לעולים.

יואל רזבוזוב: זה בדרך כלל מספיק לאירוע אחד גדול.

<איתמר שמעוני: גם לא.

יואל רזבוזוב: כשאת שהסגירה, מחסומים, דרישות משטרה?

<איתמר שמעוני: רק שתדע אני מוסיף על הדבר הזה עוד מיליון שקל מתקציב העירייה וזה לא מספיק, לאירועים מרכזיים של עולים.

יואל רזבוזוב: זה כסף צבוע שמשרד הקליטה מעביר?

<איתמר שמעוני: כן, זה מעט מאוד.

<איתמר שמעוני: פה היינו שמחים אם יינתן יותר.

<איתמר שמעוני: סך הכול זו עיר משופעת עלייה.

<איתמר שמעוני: אני מדבר על שליש מבתי אב, זה משמעותי מאוד.

<איתמר שמעוני: אם אני מדבר על אזורים, גם ריכוז העולים, יש שם מתנ"סים שמיועדים לעולים, כמו נווה דקלים, יש שם מתנ"ס של כוכב הצפון, שפירא.

<איתמר שמעוני: אני חושב שאם נמקם במתנ"סים האלה את התקציבים, שהם תקציב לשעות הפנאי, לחוגים, הם אוהבים להגיע לשם, הצרכן הגדול ביותר של המתנ"סים - - -

<סופה ביילין: ולא כולם יכולים.

<איתמר שמעוני: איפה הבעיה?

<איתמר שמעוני: לא כולם יכולים, כי דיברתי על זה שאנחנו הולכים להקטין את ההוצאה לנפש כדי שיתפנה יותר כסף למשפחות.

<איתמר שמעוני: פה דווקא אני חושב שאם הממשלה תיתן את ידה, משרד הקליטה ייתנו תקציב ייעודי לדברים האלה, למתנ"סים של חבר העמים, לחוגים שלהם, של העולים, לפעילות שלהם, זה יכול להיות משמעותי מאוד.

דב ליפמן: בהסכמי גג על הבנייה העתידה, האם יש משהו לעולים?

<איתמר שמעוני: בהסכם הגג יש לנו את כל מוסדות הציבור, כשכמובן אחד המתנ"סים שם ייועד לעולים.

<איתמר שמעוני: מדובר על 23 גני ילדים, על עוד 4 או 5 בתי ספר, עוד 11 מתנ"סים.

<איתמר שמעוני: כל זה נכנס לתוך ההסכם, כמובן שמייעדים שם מתנ"ס אם לא יותר לעולים.

<איתמר שמעוני: בהחלט.

יואל רזבוזוב: מנהלת הרווחה רצתה לדבר?

אברהם מיכאלי: אפשר לשמוע קצת, לפני שאת תתחילי לדבר, על בעיות רווחה של עולים בגילאים שונים?

אברהם מיכאלי: אני מדבר גם על נוער, איך אתם מתמודדים פה בעיר, איך שיתוף הפעולה עם המשטרה, כי תמיד אני אומר שהמשטרה לא אשמה, השאלה אם אתם מביאים או בכלל לא מביאים לפתחה את הבעיות, וגם העניין של בעיות קליטה של האוכלוסייה של יהודי אתיופיה, איך אתם מתמודדים מבחינת עובדים סוציאליים וכאלה דברים.

<שולמית מימון: קודם כל אשקלון היא בתכנית של 'עיר ללא אלימות'.

<שולמית מימון: ב'עיר ללא אלימות' אנחנו מכניסים גם את בני הנוער וגם המבוגרים בכל התכניות שיש לנו, וכמובן שיש גם תכניות לעולים.

<שולמית מימון: יש לנו עובדות שהן ממוצא אתיופי והן מגייסות את התושבים, גם במוקד לעולי אתיופיה יש לנו עובדת שזה התפקיד שלה, לגייס כמה שיותר בני נוער להשתלב בכל התכניות האלה בעיר.

<שולמית מימון: בעיקרון, בעיקר אצל הצעירים, זה נושא של שילוב אוכלוסייה.

<שולמית מימון: אנחנו רוצים שהם ישתלבו, שהם יקבלו את כל השירותים, אם צריך לתגבר אותם באיזה שהוא שלב בחיים אנחנו מתגברים אותם בכדי שהם ישתלבו.

<שולמית מימון: זאת המטרה.

<שולמית מימון: אנחנו לא רוצים בעוד 20 שנה להגיד שאלה שעלו לפני 20 שנה הם עדיין עולים.

<שולמית מימון: אז יש לנו קשר מצוין, גם עם המשטרה, גם עם מציל"ה, גם עם הרשות למלחמה בסמים, אנחנו עובדים איתם בשיתוף בכל התחומים.

<שולמית מימון: הנושא שאני רציתי לדבר עליו, ואני אמשיך גם עם הנושא של הקשישים, זה הנושא של לימוד שפה למבוגרים.

<שולמית מימון: יש תקנה שאומרת שמבוגרים יכולים לקבל את האולפנים עד כך וכך שנים בארץ.

<שולמית מימון: אני מדברת על האוכלוסייה הכי חלשה, אני נפגשתי לא מזמן עם אוכלוסייה שבעברה השתמשו בסמים ובאלכוהול, היום הם נגמלו ואנחנו ממשיכים לתחזק אותם אחת לשבוע בקבוצה בכדי שהם יישארו במצב הזה.

<שולמית מימון: אני מגיעה לקבוצה כזאת של אנשים, הם לא יודעים עברית, אף אחד, והם מספרים לי, עם תרגום כמובן, אני מדברת על חבר העמים, שכשהם עלו לארץ הם מיד נפלו, הם היו עסוקים בסמים ובאלכוהול ובדרות רחוב וכל הצרות האלה, היום הם התאוששו ויש שם אנשים - - - אחת הנשים אומרת לי, 'תשמעי, אני הולכת למכולת, אני מתביישת, אני לא יודעת אפילו לבקש, אני צריכה לסמן לו מה אני רוצה'.

<שולמית מימון: הייתי רוצה תקציבים לאוכלוסיות המיוחדות האלה לאולפן, אפילו כקבוצה.

<שולמית מימון: לקחת את הקבוצה הזאת שכרגע מתכנסת אצלנו ולתת לה העשרה בעברית, עברית מדוברת, לתת אולפן לעברית.

<שולמית מימון: אני רוצה שיהיה לי תקציב שאני אוכל להפעיל אותו, כמובן באמצעות קליטה, כל מה שצריך.

<שולמית מימון: משרד הקליטה אומר לא, הם כבר 20-30 שנה בארץ, לא מגיע להם מאיתנו.

יואל רזבוזוב: תעבירו לנו את זה נקודתית.

יואל רזבוזוב: אני אדע להביא את זה, או מרווחה או מהקליטה.

אברהם מיכאלי: או ממשרד החינוך.

אברהם מיכאלי: או אזרחים ותיקים.

<שולמית מימון: לא, הם לא קשישים.

אברהם מיכאלי: לא, היום משלבים אוכלוסיות, אפילו שהם לא בגילאים שלהם.

<שולמית מימון: לא, אבל אזרחים ותיקים פונים יותר לגילאים של הקשישים.

<שולמית מימון: הם לא, אז באמת דרך משרד הקליטה או משרד החינוך.

יואל רזבוזוב: תעבירי לנו לוועדה דברים ממש נקודתיים, שיש לך קבוצה של איקס אנשים שהם קבוצה בסיכון, שהם השתמשו בסמים או כל סיפור שהוא ואנחנו ננסה - - -

אברהם מיכאלי: לדעתי גם האוכלוסייה משנת 71', עדיין לא כולם יודעים את השפה, במיוחד המבוגרים, אז בסוף גם ברווחה מסתובבים אצלך בלי שפה.

<שולמית מימון: דיברנו על העלייה של 71'?

<שולמית מימון: אני הרבה שנים ברווחה, זאת אחת העליות המוצלחות שנקלטו מצוין בעיר.

<שולמית מימון: באמת.

<שולמית מימון: אני מכירה את האוכלוסייה הזאת, רוב רובם נזקקו בהתחלה לרווחה והיו ברווחה, הם פשוט אחת המוצלחות של הקליטה של שנות ה-70.

<שולמית מימון: גם בחבר העמים בסך הכול יש לנו אוכלוסייה שנקלטה ופועלת ונמצאת, שהם גם עשו דרך.

<שולמית מימון: יש לנו את הקשישים.

<שולמית מימון: באשקלון יש אחוז אוכלוסייה מאוד גבוה של קשישים.

<שולמית מימון: כשאני מסתכלת ברווחה, כמעט 60% מהמטופלים הקשישים הם עולים מחבר העמים.

יואל רזבוזוב: זה בכל עיר כמעט.

<שולמית מימון: אלה אנשים בלי גב כלכלי, בלי עורף משפחתי, אין להם פנסיות.

יואל רזבוזוב: לקשישים, בעיקר אנחנו מדברים על פליטי שואה, כך אנחנו מכנים את הקבוצה הזאת, 60,000 איש.

יואל רזבוזוב: תוך חודש יהיו לנו כמה חדשות טובות לטובת האוכלוסייה הזאת, זה הרבה מאוד כסף.

<שולמית מימון: אנחנו נשמח מאוד, מניצולי שואה או מכל תקציב אחר, אבל זה אחוז גבוה ביותר ברווחה של קשישים.

<שולמית מימון: זה לא קיים בשאר האוכלוסייה, אנחנו גם מבינים למה, אמרתי לכם את הסיבות.

<שולמית מימון: יש לנו את המוקד לעולי אתיופיה, שאנחנו משנה לשנה מאריכים אותו.

<שולמית מימון: אנחנו אף פעם לא יודעים מתי, כבר עשר שנים - - -

אברהם מיכאלי: כמה יהודים מאתיופיה חיים פה בעיר?

<שולמית מימון: 6,000 נפשות.

<שולמית מימון: אנחנו מפעילים, מעבר למוקד לעולי אתיופיה, שיש לנו שם גם את המנהל, גם את רכז התעסוקה, פרויקט פאקט, שזה פרויקט לילדים, משפחות יוצאי אתיופיה שיש להם ילדים מגיל 0 עד 6, אבל זה תקציב שאוטוטו נגמר, קיבלנו מהפדרציה ואנחנו כל שנה מבקשים את התקציב הזה, כי זה היה תקציב מוגבל לחמש שנים, אנחנו כבר בשנה השישית, זה אוטוטו עומד להסתיים וחבל.

אברהם מיכאלי: תכנית החומש, יש עוד משהו שמפעילים?

<שולמית מימון: החומש נשאר רק בשיקום שכונות.

<שולמית מימון: זה מה שנשאר בחומש, בליווי משפחות ונוער זה הסתיים הפרויקט.

<שולמית מימון: אצלנו זה היה מאוד בהצלחה.

אברהם מיכאלי: במרכז הקליטה, שבטח גם הם ידברו עוד מעט, אתם כרווחה מעורבים?

<שולמית מימון: לא.

<שולמית מימון: מרכז הקליטה עובד כמרכז קליטה.

<שולמית מימון: כשהתושבים עומדים לקבל דיור קבע בתוך העיר אנחנו מעורבים.

<שולמית מימון: לרוב הם לא נשארים פה.

<גדי זוהר: הרוב נשארים פה.

<גדי זוהר: בגדול.

<שולמית מימון: נשארים?

<שולמית מימון: אז זה אומר שאנחנו מקבלים יחסית מעט, אבל זה חדש שהרוב נשארים פה.

<שולמית מימון: כמה זמן?

<קריאה: שנתיים - - -

<שולמית מימון: עד לפני שנתיים יוצאי אתיופיה לא יכלו לקבל דירות באשקלון.

אברהם מיכאלי: עדיין אנחנו חיים, אדוני ראש העיר, במחסום הזה שאסור לקבל בעיר כתושבים קבועים עולים חדשים מאתיופיה?

<שולמית מימון: עכשיו כן, לפני שנתיים - - - עד 2012 - - -

אברהם מיכאלי: אני אומר לך, הוציאו תקנה במשרד השיכון שאסור היה בכל הערים - - -

<איתמר שמעוני: ועכשיו מה קורה?

<שולמית מימון: עכשיו הם יכולים, אשקלון יכולה לקבל.

אברהם מיכאלי: הבקשה הזאת נולדה מראשי הערים, זה לא משרד השיכון.

אברהם מיכאלי: ראשי הערים אמרו שהם לא רוצים.

<שולמית מימון: זה בא מראשי הערים.

אברהם מיכאלי: נכון.

אברהם מיכאלי: אחד מהם זה בעיר שלי, באור יהודה, ראש העיר ביקש לא לקלוט שם יותר, כי הוא אמר שהוא לא יכול יותר.

אברהם מיכאלי: בסדר.

אברהם מיכאלי: אבל סביון לא קולטים, כפר שמריהו וסביון.

<קריאה: הם מוכנים?

אברהם מיכאלי: כן, בטח שהם מוכנים.

<סופה ביילין: מישהו רוצה להגיד עוד משהו?

<סופה ביילין: רוצים לברך, להגיד, לחשוב, לדון?

<אלכס סולטנוביץ: מה שרציתי להגיד, לפני שבועיים כבוד ראש העיר יצא, גם לתשומת לבך, במידה שיהיו גם שיעורים לעלייה מאוקראינה, אנחנו 24 שעות לרשותכם, העיקר שיהודים יעלו לאשקלון.

יואל רזבוזוב: בסדר גמור, תודה רבה.

אברהם מיכאלי: אני רוצה להגיד לך, אדוני ראש העיר, העלייה מצרפת, בימים האלה, גם אלכס אמר קודם, יש הכרזה ממש במדינה על ידי מנהיגי הקהילה לצעירים 'תעזבו את המדינה, תלכו מפה', כי יש שם סכנה.

אברהם מיכאלי: לכן אתה, בעיניי, יחד עם אשדוד, שקודם דיברנו, פוטנציאל גדול מאוד לקליטה שלהם.

אברהם מיכאלי: צריך להיערך לזה.

יואל רזבוזוב: כן, הצרפתים, צריכים לעלות 6,000 צרפתים עכשיו.

<אלכס סולטנוביץ: קיבלנו צפי עכשיו, בסביבות 65 משפחות שצריכות להגיע.

<גדי זוהר: לעניות דעתי יש המון פרויקטים שאפשר להיעזר דרך העירייה ולשווק אותם, כי צריך את העזרה של העירייה בנושאים האלה.

<גדי זוהר: כמו למשל, יש פה מלון הולידיי אין, ששם מכללה, מכללת השף, שאפשר להביא עולים שרוצים ללמוד קורס של קונדיטוריה או שפים, ויש ביקוש באשקלון.

יואל רזבוזוב: ביקוש בארץ.

<גדי זוהר: לקראת הישיבה עשינו קצת סקירה לראות מה אנחנו עושים ויש הרבה דברים, יש פה מכללה של תעסוקה שאפשר ונעשים הרבה מקצועות של מכונאות, של מסגרות.

יואל רזבוזוב: אנחנו היינו גם לא מזמן בסיור באולפני עציון ואנחנו ראינו שם, עלו לכאן הרבה, גם עולים מהנדסים, שיש ביקוש למהנדסים.

יואל רזבוזוב: אני חושב שאתם ישירות צריכים לפנות ולהזמין אותם לאשקלון, לעשות אפילו יריד לעולים, דבר עם משרד הקליטה ועם הסוכנות ולהביא לכאן, כי הדירות במחיר שהוא נגיש, אפשר לרכוש, יש לכם פה מגוון פעילויות, אתם כן מתייחסים לאוכלוסייה הזאת, אני רואה שאתם שמים דגש וחשיבות ויש הרבה אוכלוסייה, חבר'ה צעירים, שיושבים באולפנים, ואני חושב שזה העתיד והבסיס של הכלכלה ושל המדינה, ואתם כן יכולים לקלוט פה, כי המחירים פה באזור זה משהו שהם יוכלו להרשות לעצמם.

יואל רזבוזוב: הם סבירים, הם לא מחירים מטורפים כמו באזור המרכז.

<חנניה מרמור: יש פרויקט עכשיו במרכז הקליטה.

<חנניה מרמור: כמו שבאשדוד יש את הרופאים, פה יש קורס של בודקי תוכנה שהגיעו מחמ"ע, חבר'ה צעירים יחסית, שעוברים את הקורס.

<גדי זוהר: פרויקט טלרם, קוראים לזה, דרך המכללה ברחובות.

<גדי זוהר: הם לומדים את הקורס פה אצלנו ואת הפרקטיקה המעשית הם עושים ברחובות, והשאיפה שלנו, אדוני ראש העיר, זה להשאיר אותם פה באשקלון, זה למצוא להם מגורים כאן באשקלון.

<גדי זוהר: אלה חבר'ה איכותיים שיכולים להיות תורמים מאוד טובים לעיר.

<אלכס סולטנוביץ: אנחנו עשינו קורס מיוחד ליוצאי קווקז, לגבי קונדיטוריה וטבחות.

<אלכס סולטנוביץ: תאמינו לי, אני הופתעתי, באתי ל - - - פתאום אני רואה גם צעירים וגם - - - אתה יודע מה זה קווקז?

<אלכס סולטנוביץ: זה מכובדים ש - - - תאמין לי, פשוט נדהמתי.

<אלכס סולטנוביץ: הם הכינו את הדברים האלה והם רוצים גם להתעסק בזה.

<איתמר שמעוני: בטח, אחר כך לעשות טיפול גם ברפואה מונעת, להוריד את הכולסטרול והכול יהיה בסדר.

<איתמר שמעוני: רבותיי, תודה רבה לכם.

יואל רזבוזוב: רגע, חבר הכנסת מיכאלי רוצה להגיד כמה מילים.

אברהם מיכאלי: קודם כל אני באמת שמח שהגענו היום לאשקלון, כי אשקלון, לא רק שיש להם פה הנהלה חדשה ויש להם פה ראש עיר נמרץ, שהתרשמתי מהתכניות שאני רואה פה על הנייר, אני מקווה שנראה את זה גם במעשים, תוך שנה-שנתיים.

אברהם מיכאלי: אני חושב שאף פעם לא הבנתי למה אשקלון לא מושכת הרבה יותר תשומת לב חיובית של כלל התושבים, כי מבחינת פריפריה היא לא כל כך פריפריה, היא קרובה למרכז.

אברהם מיכאלי: היו פה בעיות וגם השטחים פה, התב"עות שיש לך, אני מתאר לעצמי שיש לך פה גם להכפיל את הכמות של התושבים, אז אין לך פה בעיה של שטחים ובמרכז יש בעיה של שטחים, אי אפשר לבנות בניין במרכז, לכן אני שמח שאתה כבר מתחיל לנצל את הפוטנציאל של אשקלון גם בבנייה, גם במשיכת אוכלוסייה, כי אני אומר לך, מה שתיארת קודם, את הדיור של 12,000 יחידות, צריך ללחוץ על המינהל לתת לך אפילו יותר, כי לאשקלון יש פוטנציאל קרקע.

אברהם מיכאלי: לאשדוד גם יש, אבל בינינו אשדוד יותר צפופה מאשקלון.

אברהם מיכאלי: לגבי העולים, אני לא סתם הזכרתי את 71', אני רואה פה עולים שבאו ב-71' ונשארו פה, אפילו שכל אחד מהם יכול לעזוב ולעבור לעיר אחרת.

אברהם מיכאלי: אבל הם נשארים פה, הם בנו פה את הבתים שלהם, הם בנו פה את העסקים שלהם, וסך הכול זה מראה שלעיר יש פוטנציאל.

אברהם מיכאלי: לעיר יש גם אוכלוסייה מאוד מגוונת ומאוד ייחודית.

אברהם מיכאלי: יש פה גם אוכלוסייה ותיקה ותיקה של מלח הארץ.

<סופה ביילין: למה אתה עזבת אותנו?

אברהם מיכאלי: אני לא באתי לגור, באתי לבדוק.

יואל רזבוזוב: הוא כמעט היה.

אברהם מיכאלי: אז לא היה ראש עיר כמו שלך שהיה - - - לכן אני אומר, השילוב הזה שיש לכם עם הוותיקים, דוגמת דיכטר, חבר'ה שגדלו פה בעיר הזו ומאמינים בעיר הזאת, צריך כן למשוך את האוכלוסייה של העולים, כשיש פוטנציאל של עלייה, אפילו עולים מהמערב.

אברהם מיכאלי: יש עולים מארצות הברית, יש עלייה מכל מקום וצריך למשוך אותם.

אברהם מיכאלי: לכן בהצלחה.

<איתמר שמעוני: תודה רבה.

יואל רזבוזוב: חברים, תודה רבה.

יואל רזבוזוב: היה כיף גדול ויש כמה דברים שתכל'ס נעבוד.